鼓吹曲辭 芳樹
作者：羅隱
朝代：唐

paragraphs: 細蘂慢逐風，暖香閑破鼻。
青帝固有心，時時動人意。
去年高枝猶壓地，今年低枝已顦顇。
吾所以見造化之權，變通之理。
春夏作頭，秋冬爲尾。
循環反覆無窮已，今生長短同一軌。
若使威可以制，力可以止，秦皇不肯斂手下沙丘，孟賁不合低頭入蒿里。
伊人彊猛猶如此，顧我勞生何足恃？
但願開素袍，傾綠蟻，陶陶兀兀大醉於青冥白晝間。
任他上是天，下是地。